钦定古今图书集成/明伦汇编/氏族典/第193卷 > 姚宗明
## 钦定古今图书集成/明伦汇编/氏族典/第193卷 > 姚宗明

按《宋史姚宗明传》：“宗明，河中永乐人也。其十世祖栖
云，当唐贞元中，调卒戍边。栖云之父语其兄曰：‘兄嗣
未立，可无往。某幸有子，请代兄行’。遂战没塞上。时栖
云方三岁，其母再嫁，栖云养于伯母。既长，事伯母如
其母。伯母亡，栖云葬之，又招魂葬其父。痛父死于边，
庐于墓次，终身哀慕不衰。河中尹浑瑊上其事，诏加”
优赐，表其门。栖云生岳，岳生君儒，君儒生师正。自岳
至师正，四世庐墓，五世孙曰厚，六世曰雅，七世曰文，
八世曰敬真，九世曰直，十世曰宗明。当庆历初，有司
以姚氏“十世同居”闻于朝，仁宗诏复其家。十一世孙
用和，十二世孙士明，十三世孙德其，孝睦不替。姚氏
世为农，无为学者，家不甚富，有田数十顷，聚族百馀
人，子孙躬事农桑，仅给衣食，历三百馀年，无异辞者。